**020 05 VLADA REPUBLIKE HRVATSKE**

**OBRAZLOŽENJE OPĆEG DIJELA POLUGODIŠNJEG IZVJEŠTAJA O IZVRŠENJU FINANCIJSKOG PLANA**

***Obrazloženje ostvarenja prihoda i rashoda, primitaka i izdataka u izvještajnom razdoblju***

**PRIHODI I PRIMICI**

Glavno tajništvo Vlade Republike Hrvatske ostvaruje prihode:

* u okviru skupine prihoda 67 Prihodi iz proračuna te izvora financiranja 11 Opći prihodi i primici. U prvom polugodištu 2023. godine prihodi iz proračuna ostvareni su u iznosu 1.400.258,62 eura.
* u okviru skupine prihoda 63 Pomoći iz inozemstva (darovnice) i od subjekata unutar općeg proračuna te izvora financiranja 5761 Fond solidarnosti Europske unije – potres ožujak 2020. U prvom polugodištu 2023. godine u okviru navedene skupine prihoda ostvareno je 281.990,79 eura. Sredstva se odnose na izradu projekta konstrukcijske obnove zgrade Banski dvori, na što se Glavno tajništvo Vlade Republike Hrvatske apliciralo, u okviru poziva na dodjelu bespovratnih financijskih sredstava „Provedba mjera zaštite kulturne baštine oštećene u potresu 22. ožujka 2020. godine na području Grada Zagreba, Krapinsko-zagorske i Zagrebačke županije“ (ugovor broj 74-0085-21). Također se sredstva odnose na provedbu kontrole projekta cjelovite obnove konstrukcije glede mehaničke otpornosti i stabilnosti nosive konstrukcije.

**RASHODI I IZDACI**

Rashodi poslovanja Glavnog tajništva Vlade Republike Hrvatske usmjereni su na pružanje operativne podrške u pripremi sjednica Vlade Republike Hrvatske, Užeg kabineta i stalnih radnih tijela i koordinacija, pružanju podrške radu Ureda predsjednika Vlade Republike Hrvatske te Ureda potpredsjednice Vlade Republike Hrvatske, unapređenju informatičkog sustava te sustava tehničke zaštite.

Ukupni rashodi u prvom polugodištu 2023. godine izvršeni su u iznosu 1.682.249,41 eura, što je 27,49% ukupno planiranih financijskih sredstava za 2023. godinu. U odnosu na isto razdoblje prethodne godine ukupni rashodi su veći za 37,66%.

**Rashodi poslovanja**

Rashodi poslovanja u prvom polugodištu 2023. godine izvršeni su u iznosu 1.674.342,95 eura, što je 29,51% planiranih financijskih sredstava za 2023. godinu u okviru rashoda poslovanja. U odnosu na isto razdoblje prethodne godine rashodi poslovanja su veći za 42,80%.

U strukturi rashoda poslovanja najveći udio čine rashodi za zaposlene i materijalni rashodi.

***Rashodi za zaposlene***

Rashodi za zaposlene u prvom polugodištu 2023. godine izvršeni su u iznosu 828.816,51 eura što je 46,41% planiranih financijskih sredstava za zaposlene. U odnosu na isto razdoblje prethodne godine rashodi za zaposlene su povećani za 11,14%. Navedeno povećanje je rezultat povećanja osnovice sukladno Dodatku I. Kolektivnog ugovora za državne službenike i namještenike (Narodne novine, broj 127/2022), povećane potrebe za prekovremenim radom u odnosu na isto obračunsko razdoblje prethodne godine, kao i zbog isplate većeg broja jubilarnih nagrada, otpremnine te povećanja iznosa regresa sukladno Odluci Vlade Republike Hrvatske o visini regresa za korištenje godišnjih odmora državnih službenika i namještenika i službenika i namještenika u javnim službama za 2023. godinu (Narodne novine, broj 65/2023).

***Materijalni rashodi***

Materijalni rashodi u prvom polugodištu 2023. godine izvršeni su u iznosu od 843.104,59 eura što je 22,24% planiranih financijskih sredstava za 2023. godinu u okviru materijalnih rashoda. U odnosu na isto razdoblje prethodne godine materijalni rashodi su povećani za 97,60%.

U strukturi materijalnih rashoda najveći udio čine Usluge tekućeg i investicijskog održavanja u okviru kojih je izvršena nabava projekta cjelovite i konstrukcijske obnove zgrade Banski dvori od posljedica zagrebačkog potresa.

U prvom polugodištu 2023. godine sredstva su također utrošena na: službena putovanja predsjednika Vlade Republike Hrvatske, naknade za prijevoz na posao i s posla djelatnika Glavnog tajništva, energente sukladno Uredbi Vlade RH o otklanjanju poremećaja na domaćem tržištu energije, uredske potrepštine i pretplate na stručnu literaturu, nabavu materijala za održavanje zgrade i opreme, telekomunikacijske i komunalne usluge, usluge najma službenog zrakoplova (refundacije troškova Direkciji za korištenje službenih zrakoplova) i opreme, usluge za održavanje zgrade i opreme, tiskovine, oglase, usluge čišćenja zavjesa i tepiha, smještaj predstavnika stranih delegacija, reprezentaciju, naknade za nezapošljavanje osoba s invaliditetom, nabavu izvanrednih aranžmana, licence te za usluge održavanja informatičkih sustava VRH.

***Financijski rashodi***

Financijski rashodi u prvom polugodištu 2023. godine izvršeni su u iznosu od 48,27 eura.

***Naknade građanima i kućanstvima na temelju osiguranja i druge naknade***

Naknade građanima i kućanstvima na temelju osiguranja i druge naknade u prvom polugodištu 2023. godine izvršeni su u iznosu 2.373,58 eura. Sredstva su utrošena na školarinu za preddiplomski stručni studij djelatnice Glavnog tajništva Vlade Republike Hrvatske.

**Rashodi za nabavu nefinancijske imovine**

Rashodi za nabavu nefinancijske imovine u prvom polugodištu 2023. godine izvršeni su iznosu 7.906,46 eura. Sredstva su utrošena za nabavu telekomunikacijskih uređaja i tehničke opreme za potrebe video zida za sjednice VRH u NSK.